text: Олимпийски и световни шампиони идват в София за турнир по таекуондо | Boec.BG - онлайн медия за бойни спортове
  Начало Таекуондо Олимпийски и световни шампиони идват в София за турнир по таекуондо
  Някои от най-големите имена в света на таекуондото ще пристигнат тази седмица в София. Поводът е деветото издание на "Рамус София Оупън", един от най-престижните турнири по олимпийско таекуондо. Турнирът, който ще се проведе от 4 до 7 март, ще събере в столицата ни олимпийски, световни и европейски шампиони. Общо над 1500 състезатели и треньори от 62 държави са заявили участие в надпреварата.
  "Традиционно този турнир е много силен. Наложи се през годините с добро ниво на организация. Тази година поставяме рекорд по държави – участници. Турнирът се очертава да бъде един от най-силните изобщо през годината", заяви основният организатор, вицепрезидент на БФТаекуондо и президент на ТК "Рамус" Димитър Михайлов.
  "Очаквам добри резултати от нашите състезатели, особено при кадети и при юноши. Най-добрите състезатели са заявили участие – братята Джорджеви, братята Богданови, Божидар Аврамов, Калоян Бинев. Миналата година имахме само два медала при мъжете – на Владимир Далаклиев и на Божидар Аврамов. Сега се надявам да подобрим това постижение, но задачата няма да е лесна", добави той.
  В София пристигат олимпийският шампион от Игрите в Токио Владислав Ларин (Русия) и носителят на сребърен медал Деян Георгевски (Северна Македония). Двамата отново ще имат възможността да се изправят един срещу друг в спора при най-тежките мъже, както го направиха на финала в японската столица.
  Надпреварата ще се проведе без публика и при спазването на стриктни противоепидемиологични мерки, но ще може да се гледа на живо в "Ютуб", а полуфиналите и финалите при мъжете и жените могат да се проследят на живо по БНТ 3.
  В същото време българските таекуондисти спечелиха 9 медала на турнир в Белград. Те взеха участие в "18th Omega Cup 2022", който се проведе през уикенда. Близо 800 състезателя от 58 клуба се включиха в надпреварата. От ТК "Нерон" излъчиха 11 участника. Те спечелиха 4 златни, 3 сребърни и 2 бронзови медала.